b'\n_START_ARTICLE_\nLytinis susilaikymas\n_START_PARAGRAPH_\nLytinis susilaikymas \xe2\x80\x93 savanori\xc5\xa1kas ar priverstinis lytinio gyvenimo nutraukimas tam tikram laikui. Tokio susilaikymo prie\xc5\xbeastys \xc4\xafvairios: nuolatinio lytinio partnerio nebuvimas, turint sutuoktin\xc4\xaf ar nuolatin\xc4\xaf partner\xc4\xaf \xe2\x80\x93 i\xc5\xa1vykimas, liga, gyvenimas izoliacijoje, kur n\xc4\x97ra kitos lyties asmen\xc5\xb3 ir kt._NEWLINE_Iki pirm\xc5\xb3 lytini\xc5\xb3 santyki\xc5\xb3 lytinis susilaikymas yra laikomas norma ir i\xc5\xa1gyvenamas lengviau nei patyrus sekso, kadangi organizmas dar n\xc4\x97ra priprat\xc4\x99s prie reguliaraus lytinio gyvenimo. Didel\xc4\xaf lytin\xc4\xaf potrauk\xc4\xaf lydi savireguliacija \xe2\x80\x93 poliucijos, masturbacija, kurios suma\xc5\xbeina lytin\xc4\x99 \xc4\xaftamp\xc4\x85._NEWLINE_Kur kas sunkiau lytinis susilaikymas i\xc5\xa1gyvenamas santuokoje, kai yra nusistov\xc4\x97j\xc4\x99s lytinio gyvenimo ritmas (pvz., reguliarusis seksas). Trumpalaikiai susilaikymo laikotarpiai paprastai i\xc5\xa1gyvenami lengvai. Ta\xc4\x8diau ilgalaikio susilaikymo pasekm\xc4\x97s \xc4\xafvairios \xe2\x80\x93 jos priklauso nuo \xc5\xbemogaus seksualumo ir lytinio potraukio stiprumo: vieni nesunkiai pakelia keli\xc5\xb3 m\xc4\x97nesi\xc5\xb3 ar net met\xc5\xb3 susilaikym\xc4\x85, kitiems tai sukelia bendr\xc4\x85 irzlum\xc4\x85. Kita vertus, ilgesniam laikui nustojus lyti\xc5\xa1kai santykiauti, ima ma\xc5\xbe\xc4\x97ti lytinis potraukis, o atnaujinus seks\xc4\x85 potraukis v\xc4\x97l normalizuojasi._NEWLINE_Lytinis susilaikymas gali b\xc5\xabti traktuojamas kaip kontracepcijos b\xc5\xabdas, kurio metu yra vengiama bet koki\xc5\xb3 lytini\xc5\xb3 santyki\xc5\xb3, pavyzd\xc5\xbeiui, moters ciklo viduryje, apie ovuliacij\xc4\x85, kuomet did\xc5\xbeiausia rizika pastoti._NEWLINE_Ta\xc4\x8diau lytinis susilaikymas skirtinas nuo skaistumo (nekaltyb\xc4\x97s), kadangi pastarasis suprantamas ne tik kaip fizinis lytini\xc5\xb3 santyki\xc5\xb3 netur\xc4\x97jimas, ta\xc4\x8diau kaip pasaul\xc4\x97\xc5\xbei\xc5\xabros ir vertybi\xc5\xb3 visuma. Be to, nekaltyb\xc4\x97 yra prarandama vien\xc4\x85syk gyvenime, tuo tarpu lytinis susilaikymas gali b\xc5\xabti ne vienkartin\xc4\x97 praktika, o periodinis rei\xc5\xa1kinys. Skaistumas gi i\xc5\xa1vis gali b\xc5\xabti ne tik fizinis lytinio gyvenimo atsisakymas, bet ir dvasinis (min\xc4\x8di\xc5\xb3 ir nor\xc5\xb3) tyrumas. \xc5\xa0i\xc5\xb3 s\xc4\x85vok\xc5\xb3 i\xc5\xa1skyrimas gali atrodyti gana sud\xc4\x97tingas ir filosofinis klausimas, ta\xc4\x8diau j\xc5\xb3 suplakimas \xc4\xaf vien\xc4\x85 gali sukelti rimt\xc5\xb3 nesusipratim\xc5\xb3. Skirtingose kult\xc5\xabrose ir religijose s\xc4\x85sajos tarp \xc5\xa1i\xc5\xb3 termin\xc5\xb3 yra gana \xc4\xafvairios._NEWLINE_Katalikyb\xc4\x97je dvasininkams draud\xc5\xbeiama tur\xc4\x97ti lytini\xc5\xb3 santyki\xc5\xb3 vis\xc4\x85 gyvenim\xc4\x85, tod\xc4\x97l lytinis susilaikymas yra nuolatinis (celibatas). Kitose religijose, pavyzd\xc5\xbeiui, hinduizme (brahma\xc4\x8darja) ar budizme, taip pat yra \xc5\xbeinoma tokio pob\xc5\xabd\xc5\xbeio praktika. Jose jos prisilaikoma kaip tam tikros dvasin\xc4\x97s askez\xc4\x97s disciplinos.'